|  |  |
| --- | --- |
|  |  |
|  | **REPUBLIKA HRVATSKA**  **BJELOVARSKO-BILOGORSKA ŽUPANIJA**  **GRAD ČAZMA**  **UPRAVNI ODJEL ZA DRUŠTVENE DJELATNOSTI, OBRAZOVANJE I ODNOSE S JAVNOŠĆU** |

**KLASA: 061-01/24-01/01**

**URBROJ: 2103-2-05/01-24-7**

**Čazma, 06.06.2024.**

**GRADSKO VIJEĆE**

**PREDMET: Obrazloženje prijedloga Odluke o dodjeli javnih priznanja Grada Čazme u**

**2024. godini**

Poštovani,

Gradonačelnik je 26.4.2024. raspisao Javni poziv za predlaganje javnih priznanja Grada Čazme, sukladno Odluci o javnim priznanjima Grada Čazme (Službeni vjesnik 12/22). Javni poziv bio je javno objavljen putem medija i na službenoj web stranici Grada Čazme te su pismenu obavijest dobile sve udruge, klubovi, škole, gradske ustanove i ostale institucije.

Rok za dostavu prijedloga bio je 29.5.2024. i u navedenom roku pristigli su sljedeći prijedlozi:

|  |  |
| --- | --- |
| PREDLAGATELJ | PRIJEDLOG ZA PRIZNANJE |
| Udruženje obrtnika Čazma | Tihomir Vreš, servis kućanskih aparata |
| Udruženje obrtnika Čazma | Mario Bart, ALPLAS |
| Osnovna škola Čazma | Agneza Anić |
| Dom zdravlja BBŽ | Draga Ljubić, dr.med.spec.radiologije |
| Snježana Ferenčak | D MOD d.o.o. Čazma |

**Obrazloženja prijedloga:**

**Tihomir Vreš**

Vlasnik obrta - servis kućanskih aparata i trgovina na malo kućanskim aparatima i rezervnim dijelovima. Kao obrtnik radi već 38 godina. U tom vremenu kroz njegovu radionicu prošlo je mnogo naučnika, ali i zaposlenika, a trenutno zapošljava dvije osobe. Odgovoran je kako u svom poslu tako i u volonterskom radu Udruženja obrtnika Čazma gdje je dugi niz godina sudjelovao u radu Upravnog odbora i Skupštine kao i obnašao dužnost predsjednika. Kroz svoj rad uvijek dostojno predstavlja Grad Čazmu. Dobitnik je priznanja „Zlatne ruke“ OK BBŽ (HOK) 2005. godine.

**Mario Bart**

Vlasnik proizvodnog obrta ALPLAS koji posluje već 21 godinu, a bavi se strojnom obradom metala. Osim članova obitelji (supruge i sina), u svom obrtu zapošljava još 10 osoba. Godinama sudjeluje na svim važnijim sajmovima u Republici Hrvatskoj. Svojim kvalitetnim proizvodima na ponos je Udruženja obrtnika Čazma, ali i Grada Čazme. Dugi niz godina je član Upravnog odbora i Skupštine, a jedan mandat obnašao je i dužnost potpredsjednika Udruženja obrtnika Čazma, naravno volonterski.

Dobitnik je priznanja „Zlatne ruke“ Obrtničke komore BBŽ (HOK).

**Agneza Anić**

Učiteljica Agneza Anić punih je 42 godine prenosila znanje generacijama učenika. Svoj entuzijazam i predanost poslu zadržala je i nakon niza godina u školskom sustavu. Njeno iskustvo i kreativnost poticaj su i pomoć svim učiteljima u zbornici. Svake godine njeni učenici predstavljaju školu i Grad Čazmu na državnim natjecanjima u maketarstvu, modelarstvu, graditeljstvu i fotografiji. Smirenost i gotovo terapeutski razgovor sinonim su za ovu divnu učiteljicu. Često je u svom radu surađivala sa svim gradskim institucijama, osobito Gradskim muzejom Čazma koji je prepoznao Agnezino oko za umjetnost. Obzirom na skori odlazak u mirovinu, Agnezin utisak u školi ostati će zauvijek kroz sjećanja, fotografije, slike i obrazovane generacije mladih ljudi.

**Draga Ljubić**

Dr. med. spec. radiologije Draga Ljubić vanjski je suradnik Doma zdravlja BBŽ, na radnom mjestu specijaliste radiologije te voditeljica radiološke djelatnosti Doma zdravlja BBŽ. Svojim je dugogodišnjim radom s gotovo četiri desetljeća iskustva stečenog radom u struci doprinijela boljitku zdravstvene zaštite ljudi i njihovom prosvjećivanju. Kao izvrstan dijagnostičar, pacijente je pravovremeno upućivala na daljnje dijagnostičke postupke i potrebno liječenje te pritom spasila brojne živote. Čazma se doista može pohvaliti vrhunskim liječnicama specijalisticama radiologije, posebice doktoricom Ljubić koja je svojim nesebičnim trudom, radom, iznimnim znanjem, ljudskošću i toplim osmjehom osvojila srca Čazmanaca, velikih i malih. Njen altruistički pristup pacijentima te ljubav prema poslu koji radi, odnosno pozivu, nadasve je afirmirajući i nadahnjujući. Svojom jednostavnošću otvara vrata te stječe povjerenje i poštovanje. Doktorica Ljubić unatoč tome što je u zasluženoj mirovini putuje iz Zagreba i nesebično brine o zdravlju ljudi Čazmanskog područja i šire.

**D MOD d.o.o. Čazma**

Mala privatna tvrtka D MOD d.o.o. Čazma, vlasnika Danijela Cindrića bavi se dubinskim pranjem i poliranjem automobila te apliciranjem keramičke zaštite na automobile. Osnovana je 2020. godine i prvi je car detailing studio u Čazmi. Stalnim trudom u poslu, odličnim uslugama, promovira i Grad Čazmu budući da klijenti dolaze ne samo iz Čazme, nego i iz drugih gradova i županija, iako u njihovom mjestu postoje tvrtke koje se bave ovakvim djelatnostima. Prilikom promocije na društvenim mrežama, rado označi Grad Čazmu kao lokaciju što također doprinosi i ukupnoj promociji i posjećenosti Grada Čazme. Ove godine tvrtka je uložila i u renovaciju prostora te svojim radom postaje najboljim car detailing studiom u županiji, prema riječima klijenata.

S poštovanjem,

**PROČELNICA:**

**Elvira Babić Marković, mag.nov.univ.spec.polit.**